Y pa ru-tiempo re tef,
jareꞌ tak yoj re yoj israelitas nakaban re namakꞌij rubiniꞌan Dedicación,
namakꞌij chin nakanataj re kꞌij tak xjoskꞌes re rachoch re Dios re cꞌo chireꞌ pa tenemit Jerusalén.
Y re Jesús cꞌo-apo pa jun corredor chin re rachoch re Dios.
Y re corredor reꞌ ja re Rey Salomón banayon can.
Re achiꞌaꞌ re cꞌo quikꞌij chakacojol yoj re yoj israelitas xeꞌbapon riqꞌuin re Jesús,
xquimol-quiꞌ chij,
y cꞌareꞌ xquibij cha:
¿Anchique roma tak man jun bey najoꞌ nasekresaj-aviꞌ chakavach?
Vo xa can ja rat re Cristo,
tabij cꞌa chaka.
Y re Jesús xubij chique re achiꞌaꞌ reꞌ:
Nbin chic chiva y man iniman-ta.
Y ronojel re milagros re nimban,
can pa rubeꞌ cꞌa re Nataꞌ Dios yeꞌmbanala-va.
Y re milagros reꞌ can niquisekresaj-va cꞌa yin anchique yen.
Xa jacꞌa yex can man yininimaj-ta,
roma yex xa man yix nu-ovejas-ta,
can anchaꞌl-va re ximbij-yan chiva.
Re nu-ovejas yen can quitaman y niquicꞌaxaj re nuchꞌabal,
y chukaꞌ can yinquitzekelbej.
Yen ntaman chukaꞌ quivach rejeꞌ.
Man cꞌa xqueꞌsatz-ta can,
xa can xtiquivel-va quicꞌaslen re man niqꞌuis-ta viqꞌuin yen.
Y man jun chukaꞌ xtitiquir xqueꞌlisan-a pa nukꞌaꞌ.
Y chukaꞌ can pa rukꞌaꞌ re Nataꞌ Dios jecꞌo-va,
roma ja rejaꞌ re xchaꞌo quichin.
Y rejaꞌ jareꞌ re más nem rukꞌij que chiquivach conojel.
¿La cꞌo como jun re nitiquir yeꞌlisan-a pa rukꞌaꞌ rejaꞌ?
Man jun.
Yen y re Nataꞌ,
can jun cꞌa kabanon riqꞌuin,
xchaꞌ re Jesús.
Y jareꞌ tak re achiꞌaꞌ re cꞌo quikꞌij chakacojol yoj re yoj israelitas xeꞌbequisiqꞌuilaꞌ chic-pa aboj,
chin niquiquimisaj re Jesús cha aboj.
Pero re Jesús xubij chique re achiꞌaꞌ reꞌ:
Can qꞌuiy cꞌa utzulaj tak samaj re jeꞌmbanalon chivach,
roma re poder re ruyiꞌom-pa re Nataꞌ chua.
¿Anchique cꞌa chique re utzulaj tak samaj re jeꞌmbanon re man nika-ta chivach,
y mareꞌ nijoꞌ yiniquimisaj cha aboj?
xchaꞌ re Jesús chique.
Y re achiꞌaꞌ re cꞌo quikꞌij chakacojol yoj re yoj israelitas xquibij cha re Jesús:
Yoj man yatkaqꞌuiak-ta cha aboj roma jun utzulaj samaj.
Yoj yatkaqꞌuiak cha aboj roma nabij che yat junan riqꞌuin re Dios.
Roma jun ache nibin quireꞌ,
xa nuyokꞌ rubeꞌ re Dios,
xeꞌchaꞌ.
Pero re Jesús xubij chique:
Chupan re i-ley,
re Dios nubij:
Yen nbin che yex can yix dios chukaꞌ.
Can kataman cꞌa che man jun bey yojtiquir nakabij che re nubij re ruchꞌabal re Dios man katzij-ta.
Rejaꞌ can xubij dios chique re anchok chique xuya-va re ruchꞌabal.
Vo xa quireꞌ xubij re Dios,
¿anchique roma yex nibij che yen xinyokꞌ rubeꞌ re Dios roma ximbij che ja yen re Rucꞌajol re Dios?
Y yen can xinruchaꞌ cꞌa re Dios chin xinrutak-pa chach re ruchꞌulef.
Y vo xa man nimban-ta re milagros re nrajoꞌ re Nataꞌ Dios che nimban,
man cꞌa quininimaj.
Jacꞌa vo xa can nimban re milagros re nrajoꞌ re Dios,
quininimaj,
astapaꞌ man ninimaj-ta ronojel re nbin chiva chuij yen.
Can ála-ta re milagros re yeꞌmban nitzꞌat chin quireꞌ ninimaj y nitamaj che re Nataꞌ Dios can cꞌo-va viqꞌuin,
y yen chukaꞌ quireꞌ nbanon riqꞌuin rejaꞌ,
xchaꞌ re Jesús chique re achiꞌaꞌ re cꞌo quikꞌij.
Camas cꞌa xquijoꞌ re achiꞌaꞌ reꞌ che xquitzꞌam-ta-a re Jesús,
pero xa man xeꞌtiquir-ta chic jun bey,
roma xa xba chiquivach.
Y re Jesús xba chic jun bey cꞌa jucꞌan chic-apo ruchiꞌ re rakan-yaꞌ Jordán y xcꞌue-ka qꞌuiy kꞌij chireꞌ,
re ancheꞌ xubanala-va bautismos re Juan Bautista nabey.
Y camas je qꞌuiy vinak xeꞌbapon riqꞌuin re Jesús chireꞌ.
Y re vinak reꞌ niquibilaꞌ:
Re Juan Bautista can katzij-va che man jun milagro xuban chin che xusekresaj-ta-riꞌ che takom-pa roma re Dios,
pero ronojel re tzij re xeꞌrubij can chij re ache reꞌ,
can katzij-va,
yeꞌchaꞌ re vinak reꞌ.
Y je qꞌuiy vinak re xeꞌniman chin re Jesús chupan re jun lugar reꞌ.